Diari Oficial de la Generalitat Valenciana


Sumari del DOGV 2538, del 27-06-1995 (1995/835178)

ACORD de 16 de maig de 1995, del Govern Valencià, en matèria sociosanitària.
----------------------------------------------------------------------------

### Dades del document

Número de DOGV
:   2538

Data del DOGV
:   27-06-1995

Secció del DOGV
:   ALTRES DISPOSICIONS

Número del document
:   1995/835178


Data del document
:   16-05-1995

Organisme emissor
:   Conselleria de Sanitat i Consum

Tipus de document
:   Acord

Anàlisi jurídica

ACORD de 16 de maig de 1995, del Govern Valencià, en matèria sociosanitària.   
El Govern Valencià, en la reunió del dia 16 de maig de 1995, adoptà l'acord següent:  
La Llei 14/1986, de 25 d'abril, General de Sanitat, en resposta al mandat constitucional que consagra el dret de tots els ciutadans a la protecció de la salut, en l'article 3 estableix que l'assistència sanitària pública s'estendrà a tota la població espanyola, en condicions d'igualtat efectiva i amb una política de salut orientada a la superació dels desequilibris territorials i socials.  
La Llei 8/1987, de 14 de desembre, del Servei Valencià de Salut, inclou entre els objectius bàsics d'aquest garantir una assistència mèdica integral per a tota la població, així com la coordinació amb els recursos i les entitats públiques no sanitàries, per al millor compliment dels seus fins. Igualment estableix que l'organització i el funcionament del Servei Valencià de Salut procurarà eliminar els desequilibris territorials i socials en la distribució i prestació dels serveis sanitaris.  
En conseqüència i d'acord amb el seu article 6, escau al Servei Valencià de Salut, juntament amb els serveis d'assistència sanitària de la Seguretat Social que presta la Generalitat Valenciana, les prestacions mèdico-sanitàries dels centres dependents de la Direcció General de Serveis Socials de la Generalitat Valenciana. Alhora, les funcions i els serveis de salut dependents de la Conselleria de Treball i Afers Socials seguiran en els seus programes d'actuació les directrius emanades de la Conselleria de Sanitat i Consum. Així mateix, en la disposició addicional tercera estableix que el Servei Valencià de Salut prestarà els serveis sanitaris dels centres dependents de la Direcció General de Serveis Socials de la Generalitat Valenciana.  
Per la seua part, la Llei 5/1989, de 6 de juliol, de Serveis Socials de la Comunitat Valenciana, en l'article 1 defineix els serveis socials de la Comunitat Valenciana com un sistema públic orientat al benestar i a la qualitat de vida, amb una especial incidència en la prevenció, eliminació o tractament de les desigualtats socials.  
Resulta cada vegada més evident que existeixen diversos sectors de població, cada vegada més amplis, amb problemes en els quals conflueixen, de manera interrelacionada, factors sanitaris i socials. Amb freqüència ambdós sistemes acullen persones pertanyents a col·lectius on es junta la malaltia i la desprotecció. La prestació dels serveis sanitaris i socials per part de cada sistema és difícil en la configuració actual, ja que existeixen zones pròximes o de contacte on els límits de cadascun d'ells és indefinit o fins i tot inexistent en afectar-los conjuntament i s'hi poden provocar xarxes paral·leles o fins i tot zones de possible desatenció.  
Mantenir en aquesta població un nivell de qualitat de vida acceptable requereix fer un esforç per oferir una prestació de serveis el més integral possible. Aquesta exigència comporta, per una part, un esforç necessari per part d'ambdós sistemes per buscar procediments de coordinació entre ells i crear dispositius que asseguren l'eficàcia de l'actuació de l'administració i, per una altra, comprometre's a un canvi d'actituds que estenga el procés de coordinació a un més ampli d'ajust organitzatiu i programàtic concorde amb el reconeixement d'un espai sociosanitari comú.  
Aquesta necessitat de coordinació dels distints sistemes públics de protecció, per a l'atenció de problemes en què conflueixen aspectes sanitaris i socials, és un fet constatat en la pràctica quotidiana, i que s'ha reflectit en iniciatives de diversa envergadura, que s'han plasmat en normes reguladores:  
- El Decret 157/1988, d'11 d'octubre, del Govern Valencià, que estableix el Pla Conjunt d'Actuació en Barris d'Acció Preferent.  
- El Decret 88/1989, de 12 de juny, del Govern Valencià, pel qual s'estén el dret a l'assistència sanitària per part del Servei Valencià de Salut a persones mancades de prou recursos econòmics.  
- El Decret 132/1990, de 23 de juliol, del Govern Valencià, de Mesures d'Integració Social.  
- El Decret 40/1990, de 26 de febrer, del Govern Valencià, sobre registre, autorització i acreditació dels serveis socials, en els articles relatius a normes, informes i inspecció sanitària.  
- El Pla Integral d'Atenció Sociosanitària a la Tercera Edat, publicat el 1991.  
- El Decret 142/1992, de 30 de juliol, del Govern Valencià, de creació de la Comissió Valenciana de Tuteles i Defensa Judicial d'Incapacitats.  
Aquests esforços evidencien el reconeixement d'un àmbit sociosanitari d'intervenció de les dues xarxes i posa de manifest una voluntat per tendir a oferir al ciutadà una atenció com més integral possible.  
L'objecte d'aquest acord està en la dotació d'instruments que permeten regular vies de coordinació que possibiliten prestar l'atenció sanitària i social necessàries i en el nivell adequat a aquelles persones amb problemes sociosanitaris de diversa índole que accedesquen al sistema públic de protecció, per qualsevol de les dues vies (serveis socials o sanitat); per altra part, avançar en la línia d'oferir al ciutadà una atenció integral social i sanitària, a través dels serveis planificats conjuntament, que fomenten la qualitat de vida mitjançant la potenciació de l'autonomia, la rehabilitació i la reinserció social.  
I per últim, té també com a objecte, assentar les bases per al reconeixement d'una responsabilitat conjunta sobre aquest espai sociosanitari en funció de les necessitats que plantegen els usuaris amb la creació d'un instrument comú d'ordenació.  
Consegüentment, a proposta dels consellers de Sanitat i Consum i de Treball i Afers Socials, el Govern Valencià  
ACORDA:  
I. àrees d'actuació prioritària en l'àmbit sociosanitari  
Es declaren com a àrees d'actuació prioritària en l'àmbit sociosanitari les següents:  
a) L'atenció a persones majors, que tenen compromesa la seua autonomia per a les activitats de la vida diària.  
b) L'atenció a persones amb discapacitat, que necessiten serveis de detecció i atenció precoç, rehabilitació i recuperació professional o atenció especialitzada.  
c) L'atenció a persones amb trastorns addictius, des de la prevenció a la reinserció.  
d) L'atenció a col·lectius en situació de risc social (menors, joves, dones, etc.).  
e) L'atenció a persones amb problemes de salut que veuen compromesa la seua autonomia, com a alternativa a l'internament.  
II. Prestació d'assistència sanitària a persones ateses per serveis socials  
1. L'atenció mèdica ambulatòria i d'urgències en els centres especialitzats de titularitat pròpia de la Generalitat Valenciana, siga la que siga la seua forma de gestió, serà prestada pels recursos sanitaris d'atenció primària on radiquen i quedarà adscrit cadascun al centre de salut o consultori que oportunament es determinarà. En l'esmentada adscripció s'ajustarà al procediment a fi de racionalitzar l'atenció a distints usuaris que viuen en un mateix domicili.  
Els titulars dels centres no regulats en l'apartat anterior, ja siguen públics, la titularitat dels quals depenga de l'Administració local, o privats, podran sol·licitar a la direcció territorial escaient de la Conselleria de Treball i Afers Socials, la seua adscripció a un centre de salut. la Direcció General de Serveis Socials, si fa una valoració estimativa de la sol·licitud, la plantejarà en la Comissió Mixta Sòciosanitària. Les adscripcions s'efectuaran mitjançant una resolució conjunta de la Direcció General de Serveis Socials i de la Direcció General del Servei Valencià de Salut.  
2. Aquesta atenció mèdica (preventiva, assistencial i rehabilitadora) inclou l'atenció en consulta, programada i a demanda, l'atenció urgent i domiciliària (a aquest efecte, les residències seran considerades domicili dels residents), així com la intervenció, en cas necessari, de les unitats de suport a l'atenció primària (unitats de salut mental, centres de planificació familiar, unitats de rehabilitació i unitats d'odontologia preventiva) i de l'atenció especialitzada.  
3. L'assistència farmacèutica es desenvoluparà mitjançant distintes modalitats:  
a) En aquelles residències sociosanitàries que es considere convenient, es crearan serveis farmacèutics que dispensaran els medicaments i productes sanitaris igual que els serveis farmacèutics de les institucions sanitàries de la Seguretat Social.  
b) En aquelles residències sociosanitàries amb un nombre de llits que no justifique la creació d'aquests serveis farmacèutics, la dispensació es realitzarà a través del servei farmacèutic de la residència sociosanitària que tinguen de referència.  
c) En aquelles residències sociosanitàries que pel seu baix nombre de llits i ubicació no puguen acollir-se a l'opció b), la prescripció de medicaments es realitzarà a través de la recepta oficial de la Direcció General del Servei Valencià de Salut i la seua dispensació serà en oficines de farmàcia.  
En qualsevol cas, els productes sanitaris que es crega convenient se subministraran a través de concursos centralitzats.  
La Direcció General del Servei Valencià de Salut decidirà sobre la modalitat que s'aplicarà en cada cas, amb la valoració prèvia en la Comissió Mixta Sòciosanitària. En el cas de les residències sociosanitàries gestionades a través de mitjans aliens a la Conselleria de Treball i Afers Socials, i recursos concertats o contractats, el plec de condicions tindrà en compte aquestes modalitats de prestació farmacèutica.  
4. El transport sanitari terrestre s'ajustarà al que estableix el Decret 44/1993, de 22 de març, del Govern Valencià, aprovat a proposta de les conselleries de Sanitat i Consum i d'Obres Públiques, Urbanisme i Transports. El transport no concertat i les dietes d'allotjament i manutenció, en els desplaçaments fóra de la seua localitat per rebre assistència, s'atindran a l'establert en l'Ordre de 5 de setembre de 1994, de la Conselleria de Sanitat i Consum i a la normativa que la desplega. En tot cas, el transport urgent s'acordarà en l'hospital de referència.  
5. La inspecció de les característiques higiènico-sanitàries dels menjadors col·lectius de serveis socials (locals, cuines, equips, útils de treball, higiene dels locals i utillatge, condicions del personal), així com de les pràctiques del seu funcionament, a fi de protegir la salut pública, i en general l'ordenació de tals establiments, serà competència de les unitats d'Higiene dels Aliments dels centres de salut pública de cada àrea de salut, i en el cas de la ciutat de Valencia, del seu ajuntament, d'acord amb el Reial Decret 2817/1983, de 13 d'octubre, i la normativa que la desplega. A aquest respecte s'establiran mecanismes específics de coordinació, a fi d'augmentar-ne l'eficàcia, ajustant-se a les necessitats que presenten els distints centres.  
III. Prestació de serveis socials a persones ateses en el sistema sanitari  
1. Quan els professionals del sistema sanitari identifiquen una situació de possible minusvàlua o de dret a pensió no contributiva per invalidesa, per qualsevol problema de salut (físic, sensorial o de salut mental), n'emetran l'informe escaient, i derivaran el demandant de la petició als treballadors socials del sistema sanitari o a l'equip social de base corresponent, els quals s'encarregaran de l'assessorament necessari.  
2. Quan per part de qualsevol dispositiu del sistema sanitari es detecte la necessitat d'una intervenció de serveis socials, en funció de les circumstàncies familiars i socials de la persona atesa, es comunicarà a l'equip social de base corresponent. Així mateix, també es comunicarà a l'equip d'atenció primària a fi que ambdós es coordinen.  
En el cas de persones hospitalitzades per qualsevol patologia, que puguen requerir, en el moment de l'alta, una atenció de tipus residencial o d'ajuda a domicili, es valoraran conjuntament entre l'hospital, el centre de salut i l'equip social de base les mesures que cal prendre en cada cas i es tramitaran les sol·licituds necessàries, considerant-se aquesta situació entre les prioritats per a la intervenció social, sense detriment dels criteris habituals de valoració.  
IV. Activitats sociosanitàries programades conjuntament pel sistema sanitari i de serveis socials  
1. Les activitats sociosanitàries seran dissenyades conjuntament per ambdós sistemes.  
2. En els nivells territorials, aquestes activitats es programaran conjuntament a través de les corresponents comissions.  
3. Les intervencions en la comunitat relacionades amb la promoció de salut (hàbits de vida saludables, etc.), la identificació i intervenció sobre els riscs determinants per l'entorn (determinants socials i ambientals del procés d'emmalaltir), la prevenció, rehabilitació i reinserció social, constitueixen camps prioritaris d'actuació coordinada.  
4. Per a l'ordenació dels centres sociosanitaris públics, dependents o no de la Generalitat Valenciana, i privats, s'establirà reglamentàriament el procediment per a la seua autorització i, si s'escau, l'acreditació.  
5. Els serveis corresponents d'inspecció de les conselleries de Sanitat i Consum i de Treball i Afers Socials elaboraran un pla de treball coordinat en relació amb els recursos sociosanitaris i de serveis socials especialitzats on s'incloga el disseny de procediments i instruments conjunts.  
6. El personal dels centres de serveis socials en funció de la seua qualificació sanitària, es coordinarà per al desplegament de les accions assistencials programades, amb l'equip d'atenció primària i les unitats de suport.  
7. Els treballadors socials dels centres o serveis del sistema sanitari es coordinaran amb els equips socials de base municipals o amb altres serveis dependents del sistema de serveis socials, en el desenvolupament de les accions sociosanitàries programades conjuntament, en aquelles actuacions que afecten la tramitació de procediments que comporten l'actuació d'ambdós sistemes, o en els previstos en aquest acord.  
8. L'atenció als centres especialitzats de serveis socials formarà part de les prioritats dels programes d'infermeria comunitària de l'equip d'atenció primària corresponent, com a suport al personal d'infermeria en aquells centres que disposen d'aquest personal.  
9. L'assistència en salut mental que requeresquen les persones ateses en centres sociosanitaris i de serveis socials serà prestada per la unitat de salut mental de l'àrea. L'entrada en el circuit assistencial s'articularà a través de l'atenció primària de salut. Per al desenvolupament de les accions sociosanitàries es coordinarà el personal d'ambdós sistemes, a fi que es pugen ajustar els programes conjunts.  
10. En el cas de les persones amb problemes crònics de salut mental i mancances socials o familiars, la unitat de salut mental de l'àrea prestarà sempre l'atenció psiquiàtrica necessària (diagnosi, tractament i rehabilitació), assumint l'hospitalització en les situacions clínicament indicades. L'allotjament, convivència, potenciació i recuperació d'habilitats laborals-ocupacionals i de reinserció social, encara que es programaran conjuntament, correran a càrrec del sistema de serveis socials, i es treballarà per aconseguir una integració el més satisfactòria possible de les persones amb problemes de salut mental en la comunitat, en funció del seu grau d'autonomia.  
Ambdós sistemes desenvoluparan per a la prestació de l'esmentada atenció els dispositius sociosanitaris necessaris, en raó de la distribució competencial mencionada en el paràgraf anterior.  
La comissió territorial per a la programació conjunta de les actuacions sociosanitàries valorarà les intervencions oportunes entre sistemes, segons les condicions personals de cada usuari.  
11. En el cas de les residències assistides que disposen d'unitats psicogeriàtriques que atenguen persones amb problemes de salut mental crònics, es prestarà l'atenció psiquiàtrica necessària per part de la unitat de salut mental de l'àrea, i es programaran conjuntament les intervencions encaminades a potenciar i a recuperar les habilitats socials (autoatenció, relacions socials, capacitats laborals, etc.), a fi d'assolir una integració el més satisfactòria possible de les persones amb problemes de salut mental en la comunitat, en funció del seu nivell d'autonomia.  
12. Les atencions sociosanitàries, encaminades a afavorir la permanència en l'entorn habitual, com a alternativa a la institucionalització, es programaran conjuntament, en funció de les necessitats específiques de cada cas i dels recursos existents. Aquests recursos inclouen els d'atenció domiciliària (ajuda a domicili, intervenció domiciliària per part d'atenció primària, unitats d'hospitalització a domicili, etc.), i les estructures intermèdies (centres ocupacionals, hospitals de dia, etc.).  
13. El tractament rehabilitador que necessiten les persones ateses en centres de serveis socials serà responsabilitat de l'equip bàsic de rehabilitació de l'àrea de salut. L'entrada a aquest circuit assistencial s'articularà a través de l'atenció primària i per a la prestació rehabilitadora es comptarà amb el suport dels professionals dels centres l'activitat dels quals es desenvolupa en el camp de la rehabilitació.  
14. Les pròtesis, ortesis i vehicles per a minusvàlids, regulats per les ordres de la Conselleria de Sanitat i Consum de 23 de novembre de 1989 i de 4 de novembre de 1991, són prestacions individualitzades que seran prescrites pels facultatius especialistes de l'àrea en què radica el centre. En el cas de productes recuperables, una vegada finalitzada la seua utilització, la direcció del centre ho haurà de comunicar a l'equip bàsic de rehabilitació de l'àrea o al servei d'atenció a l'usuari que es determinarà, de forma que puguen ser reutilitzats preferentment per pacients del mateix centre.  
15. La instauració de tractaments amb oxigenoteràpia continuada per a les persones ateses en centres de serveis socials serà responsabilitat del servei de pneumologia de l'hospital de l'àrea de salut on radique el centre.  
Per a la vigilància del compliment de les hores necessàries i de l'ús del cabal adequat es comptarà amb el suport del personal dels centres, en funció de la seua qualificació sanitària.  
16. Quan l'equip social de base o el centre de diagnosi i orientació considere necessari demanar un informe mèdic, siga el que siga el problema de salut que genera la sol·licitud (físic, sensorial o psíquic per malaltia mental) el sol·licitarà al corresponent metge d'atenció primària, qui n'emetrà l'informe en el termini més breu possible. Per a això, efectuarà les interconsultes que considere necessàries a la unitat de salut mental corresponent o a l'atenció especialitzada.  
En cas que el sol·licitant acredite davant l'equip social de base o el centre de diagnosi i orientació que una unitat de salut mental està atenent el pacient, si aquells ho consideren indicat podran sol·licitar l'informe directament a aquesta unitat de salut mental per agilitzar-ne la tramitació.  
V. Coordinació institucional  
1. Es constitueix la Comissió Mixta Sociosanitària, amb les següents funcions bàsiques:  
- Determinació i planificació d'activitats sociosanitàries.  
- Estudi de necessitats d'actuació conjunta dels serveis socials i sanitaris, i sectors de la població sobre la qual s'actua.  
- Elaborar la proposta de planificació o ordenació conjunta de recursos.  
- Establiment d'objectius i programes comuns d'intervenció sociosanitària dirigits a atendre grups de població o necessitats específiques.  
- Definició de procediments en les actuacions conjuntes.  
- Estudi i proposta de modalitats de finançament de les prestacions sociosanitàries.  
- Definir les prioritats i els continguts sociosanitaris dels respectius plans de formació i investigació i establir mecanismes que possibiliten la formació coordinada dels professionals d'ambdues xarxes.  
- Elaborar anualment un informe de les seues activitats.  
2. La Comissió Mixta estarà formada pel director general del Servei Valencià de Salut i pel Director General de Serveis Socials, que s'alternaran en la presidència, i per tres representants de cadascuna de les dues conselleries, designats pels consellers. En tot cas, la Comissió podrà requerir l'assessorament de qualsevol tècnic expert en la matèria.  
3. La Comissió Mixta, en funció dels temes que s'han de tractar, constituirà els grups tècnics de treball que considere necessaris, establint-ne les comeses i el terminis en cada cas.  
4. Les conselleries de Sanitat i Consum i de Treball i Afers Socials planificaran de forma simultània la inversió per a la creació dels recursos a fi de completar ambdues xarxes (hospitals de dia, unitats de llarga i mitjana estada, centres ocupacionals, centres de dia i residències). Es programarà conjuntament el desenvolupament de l'esmentada planificació, en base a les demarcacions territorials que es determinaran. Durant 1995 ambdues conselleries s'encarregaran de l'elaboració de l'esmentada planificació i de la seua periodificació pressupostària a partir de la proposta de la Comissió Mixta.  
5. Les conselleries de Sanitat i Consum i de Treball i Afers Socials elaboraran un instrument conjunt d'ordenació sociosanitària que comprenga:  
a) Tipologia i requisits dels distints recursos sociosanitaris.  
b) Informe preceptiu sanitari per a l'ordenació de recursos de serveis socials.  
c) Programació conjunta de l'activitat inspectora.  
6. Es considerarà prioritari el desenvolupament dels següents procediments de coordinació sociosanitària:  
- Reconeixement de minusvàlues i altres informes necessaris per al desenvolupament de programes de serveis socials.  
- Garantia de qualitat alimentària en els centres especialitzats de serveis socials.  
- Ajust de valoració dels barems d'ajuda a domicili i ingrés en residències.  
- Planificació de l'alta hospitalària.  
- Mesures de confidencialitat i educació sanitària en procediments d'acollida i d'adopció.  
- Planificació familiar.  
- Vacunacions.  
- Atenció integral a les dones climatèriques.  
- Prevenció de la transmissió de tuberculosi.  
- Atenció sociosanitària a les persones majors.  
- Atenció sociosanitària a les víctimes dels maltractaments.  
- Atenció sociosanitària a domicili de persones que requeresquen ajuda per a les activitats de la vida diària.  
- Atenció sociosanitària amb problemes de salut mental.  
- Atenció sociosanitària a xiquets amb infecció VIH/-SIDA.  
- Estimulació precoç.  
València, 16 de maig de 1995  
El conseller secretari del Govern Valencià,  
LUIS BERENGUER FUSTER